རྒྱ་གར་ནུབ་བྱང་ནས་བཙན་འཛུལ་བྱས་ཏེ་ཡོང་བའི་འཕགས་པའི་མི་རིགས་རྣམས་ཀྱིས་སེང་གེ་ཁ་འབབ་ཀྱི་ཆུ་འགོའི་ཕྱོགས་ཀྱི་པན་ཇཱ་བརྣམས་ས་ཁུལ་དུ་གནས་གཞི་བཅས།དུས་རབས་དེའི་ཆོས་ནི་ངེས་བརྗོད་རིག་བྱེད་གཙོ་བོར་བྱེད་པའི་ཆོས་དང་ནམ་མཁའ་དང་།ཆར་བ་དང་།རླུང་དང་།གློག་དེ་མིན་གྱི་རང་བྱུང་གི་ནུས་པ་ལྷར་ངོས་འཛིན་བྱེད།དེ་རྗེས་རྒྱ་བསྐྱེད་རིང་ལུགས་ཀྱི་མནོ་བསམ་བསླེབས་ཏེ་ཕྱི་ལོའི་གོང་ལོ་ཆིག་སྟོང་སྐོར་ནས་འཕགས་པའི་མི་རིགས་རྣམས་ཀྱིས་རྒྱ་གར་ཤར་ཕྱོགས་ལ་བཙན་འཛུལ་བྱེད་འགོ་ཚུགས།ཡ་མུ་ནཱ་གཙང་པོའིགཡས་གཡོན་དང་།ཆུ་མོ་གངྒའི་བར་དཀྱིལ་རྣམས་མངའ་འོག་ཏུ་བསྡུས།ས་ཁུལ་འདིར་ལོ་ཏོག་སྣ་ཚོགས་འདོད་རྒུར་སྨིན་ལ།ཕ་རོལ་དགྲ་བོས་བཙན་འཛུལ་བྱེད་ཐོག་སེམས་ངལ་མེད་པའི་ཐོག་དུས་ཡུན་རིང་པོའི་བར་ཞི་བདེའི་ངང་རྒྱུན་གནས་ཐུབ་པའི་རྐྱེན་གྱིས་ཡིད་དབང་ཤོར་འོས་པའི་གནའ་རབས་ཀྱི་རྒྱ་གར་རིག་གནས་དག་ཡར་རྒྱས་གོང་འཕེལ་དུ་ཕྱིན་ཏེ་ཕྱིས་ཀྱི་རྒྱ་གར་གྱི་ཤེས་རིག་སྣ་ཚོགས་པ་རྣམས་ཕལ་ཆེར་ཕྱི་ལོའི་གོང་གི་ལོ་ཆིག་སྟོང་ནས་ལྔ་བརྒྱའི་བར་དེར་བྱུང་ཡོད།ངེས་བརྗོད་ཀྱི་རིག་བྱེད་བརྩམས་རྗེས་སྙན་ངག་རིག་བྱེདདང་།མཆོད་སྦྱིན་རིག་བྱེད།སྲིད་སྲུང་རིག་བྱེད།བཅས་གསུམ་ནི་ཕྱི་ལོའི་གོང་གི་ལོ་ཆིག་སྟོང་ཙམ་ལ་བརྩམས་ཡོད།དེ་ནས་རིམ་བཞིན་ཤེས་རིག་ཇེ་རྒྱས་སུ་ཕྱིན་ཏེ་ཆོ་གའི་སྐོར་གཙོ་བོར་སྟོན་པའི་བྲམ་ཟེའི་གཞུང་དང་།མཚན་ཉིད་རིག་པའི་གཞུང་ཨུ་པ་ནི་ཥ་ད་བཅས་ཀྱང་བརྩམས།སྐབས་དེར་འཕགས་པའི་མི་རིགས་རྣམས་ཀྱང་ཤོག་ཁག་སྣ་ཚོགས་སུ་གྱེས་ཏེ་ཞིང་ལས་དང་འབྲོག་ལས་གཙོ་བོར་གྱུར་བའི་མི་ཚེ་སྐྱེལ་བཞིན་ཐོག་ཚོང་ལས་དང་བཟོ་ལས་ཀྱང་གོང་འཕེལ་དུ་འགྲོ་བཞིན་ཡོད་འདུག་ཀྱང་གྲོང་ཁྱེར་ཆེན་པོ་ད་དུང་ཆགས་མེད།འཚོ་ཐབས་སྣ་ཚོགས་སུ་གྱེས་ཏེ་ལྷ་མཆོད་པའི་ཆོ་ག་འདོན་མཁན་ཚོར་བྲམ་ཟེ་རིགས་དང་།ཆབ་སྲིད་ཀྱི་ལས་ཀ་བྱེད་མཁན་ཚོར་རྒྱལ་རིགས་དང་།ཞིང་ལས་དང་འབྲོག་ལས།བཟོ་ལས།ཚོང་ལས་བྱེད་མཁན་ཚོར་རྗེའི་རིགས་དང་།རིགས་གོང་མ་གསུམ་གྱི་བཀའ་གསུང་དང་ལེན་ཞུ་མཁན་ཚོར་དམངས་རིགས་ཞེས་འབོད་པའི་རིགས་བཞིའི་རྣམ་གཞག་ཀྱང་སྐབས་དེར་བྱུང་།རིགས་མི་འདྲ་བ་རྣམས་ཕན་ཚུན་གཉེན་སྒྲིག་དང་།ཁ་ལག་མཉམ་དུ་མི་བཟའ་བ་སོགས་ཀྱི་ལམ་ལུགས་ངན་པ་དར།དཔོན་ཁག་ཕན་ཚུན་དམག་འཐབ་རྒྱུན་མར་བྱས་ཏེ་ཤུགས་ཆེ་བས་ཆུང་བ་དབང་དུ་བསྡུས་ནས་སྲིད་དབང་སྒེར་འཛིན་བྱེད་པའི་རྒྱལ་པོ་གོང་དུ་བཀུར་སྲོལ་གྱི་རྒྱལ་པོའི་གཞུང་ཡང་བྱུང་།དཔོན་ཁག་ཕན་ཚུན་འཐབ་འཛིང་བྱས་པའི་གནས་ཚུལ་དེ་དག་གཙོ་བོར་བརྗོད་དོན་དུ་བྱེད་པའི་མཧཱ་བྷཱ་ར་ཏ་ཞེས་པའི་ལོ་རྒྱུས་མཚོན་བྱེད་སྙན་རྩོམ་རིང་པོ་ཞིག་ཡོད།སྐབས་དེར་ལུས་འཕགས་ཡུལ་གྱི་རྒྱལ་པོ་ཛ་ན་ཀ་ཞེས་པ་སྙན་གྲགས་ཆེ་ཤོས་ཡིན།ལུས་འཕགས་ཡུལ་ཞེས་པ་ནི་ཡ་མུ་ནཱ་གཙང་པོ་དང་ཆུ་མོ་གངྒའི་བར་དཀྱིལ་བརྒལ་བའི་ཤར་ཕྱོགས་ཀྱི་ཡུལ་ཞིག་གི་མིང་དང་།ཡུལ་དེར་བྲམ་ཟེའི་ཆོས་བྱེད་ཀྱི་ཡོད།ཡང་སྙིང་འཕགས་པའི་མི་རིགས་ཀྱིས་ཡུལ་དབུས་བརྒལ་ཏེ་ཤར་ཕྱོགས་ཀྱི་ཡུལ་དབང་དུ་བསྡུས།ཡུལ་ཁམས་ཆེ་རུ་ཕྱིན་པ་དེ་ཙམ་གྱིས་རྒྱལ་པོའི་དབང་ཚད་ཀྱང་ཆེ་རུ་ཕྱིན།ཡུལ་ཕྱོགས་འདིར་ནུབ་ཕྱོགས་སུ་བྲམ་ཟེའི་རིག་གཞུང་གཙོ་བོར་བྱེད་པ་དང་མི་འདྲ་བར་རྒྱལ་རིགས་གཙོ་བོར་བྱེད་པའི་ལྟ་གྲུབ་ཀྱི་ཤེས་རིག་བྱུང་།བདག་ཅག་གི་སྟོན་པ་ཤཱཀྱ་ཐུབ་པ་ཡང་དུས་སྐབས་འདིར་འཇིག་རྟེན་དུ་བྱོན་ནོ།།